HANGOS-SZÍNES FELADATOK

1.     Válassz ki egy színt a felsoroltak közül és zenésítsd meg!

Sárga, piros, kék, zöld, barna, fekete.

Halványlila, aranybarna, türkiz, okker, bordó.

a)     Szerezz a színhez illő néhány ütemből álló dallamot!

b)     Keress a színhez illő dalokat, népdalokat!  (A dalok hangulata vagy szövege illeszkedjen a választott színhez.)

2.     Egyes összetett szóból álló színek elnevezésében növények stb. nevei szerepelnek az előtagban. Pl. almazöld, búzavirágkék.

a)     Találj ki nem létező színneveket, amelyeknek előtagjában a megszokottól eltérő növények,

tárgyak stb. állnak! Pl. tücsöklila

b)     Rajzold le azt a tárgyat, amelyiket el tudod képzelni az általad elnevezett színűre festve!

3.     Milyen színű szerinted Színpompás-zene-országban

 a violinkulcs

a basszuskulcs

az ütemvonal

a szünet

a tá

a titi

a 2/4-ed?

Írd a szavak mellé!

4.     Hogyan mutatnád be egy vak embernek, milyen szín a püspöklila, az óarany?

Milyen hangokat/dallamokat/zörejeket hallgattatnál vele?

Milyen illatokat szagoltatnál vele?

Milyen ételeket kóstoltatnál vele?

Milyen tárgyakat adnál a kezébe, hogy jobban el tudja képzelni ezeket a színeket?

5.     Valamikor azt olvastam, hogy egy kelmefestő a fekete színnek akár 40-féle változatát meg tudja különböztetni.

Nevezd el ezeket a színárnyalatokat és helyezd el őket az alábbi csoportokba!

halvány feketék

közép feketék

mélyfeketék

6.     Olvasd el a Színjátékok c. verset, amelyben a sárga és a kék szín egymásba zöldül.

Mit gondolsz, miről társalog a két szín? Írd le párbeszédüket!

7.     Olvasd el a Kaméleon c. mesét.

Búvárkodj! Keress olyan állatokat, növényeket, amelyek bizonyos helyzetekben megváltoztatják a színüket! (Gondolj pl. az évszakok változására.)